Lars Barfoed (KF), 2010-02-04:
Jeg vil gerne starte med at udtrykke sympati for det her forslag.
Jeg vil sådan set gerne rose Socialdemokratiet for at have fremsat et på mange måder, synes jeg, glimrende beslutningsforslag.
Det er klart, at forslaget har til formål at forbedre trafiksikkerheden for børn, og det er jo da også noget, som jeg tror at man vil opnå i en eller anden udstrækning, hvis man følger tankegangen i det her forslag.
De krav om, at vi får en mærkningsordning på børnestole i biler, sådan at vi sikrer, at de på alle måder er sikre også mod det, som er fremhævet i beslutningsforslaget at de ikke er alle sammen, nemlig mod kollisioner og sidekollisioner, hvor man risikerer, at børnene bliver slynget ud af autostolene.
Vi kan naturligvis ikke have, at der er stole, der ikke er i orden på det område, og der er ingen tvivl om, at forslaget om en eller anden form for mærkningsordning for stolene, der tager højde for, at de også skal kunne sikre børnene mod sidekollisioner, vil have en positiv trafiksikkerhedsmæssig effekt.
Regeringen er også helt enig med forslagsstillerne i, at det er en meget væsentlig problemstilling.
Problemet er så bare, at som forslaget er udformet, vil det blive betragtet som værende EU-stridigt, altså vil det være en skærpelse i forhold til EU's regler, som de er i øjeblikket for autostole, hvis vi laver et forslag om lovgivning med hensyn til mærkningsordninger, fordi det vil fremstå som en teknisk handelshindring, der er i strid med EU-reglerne.
Jeg vil gerne pege på tre tilgange til det her, som kunne sigte på at opfylde de intentioner, der er i forslaget, og det kan vi jo så arbejde videre med under udvalgsbehandlingen.
For det første kan jeg oplyse, at Forbrugerklagenævnets kompetenceområde pr. 1. april 2010 bliver udvidet til også at omhandle klager vedrørende autotilbehør, herunder autostole, så den del af forslaget er på plads.
Det har vi sådan set allerede truffet de foranstaltninger der skal til for at opfylde.
For det andet vil jeg foreslå Rådet for Sikker Trafik, FDM og Forbrugerrådet, og hvis der er andre interessenter, som skal med, så også gerne dem, med bistand fra Færdselsstyrelsen at gennemgå de mange forbrugertest og udpege de autostole, der også er sikre ved sidekollision, og offentliggøre resultaterne.
Det arbejde kan så på sigt lede hen imod indførelsen af en eller anden form for frivillig mærkningsordning for autostole i branchen, uden vi decideret lovgiver om det i strid med EU-retten.
Endelig og for det tredje vil regeringen i det internationale arbejde i EU arbejde for, at der i tilknytning til de nuværende tekniske regler indføres nogle skærpede krav til robustheden i autostole for børn over for sidekollisioner.
Som EU-reglerne er udformet, stilles der krav om godkendelse i henhold til et FN/ECE-regulativ, som derfor også skal ændres.
Så vi skal altså også videre med det i det internationale arbejde.
Men det vil jeg godt give tilsagn om at regeringen vil arbejde for.
På baggrund at det, jeg her har sagt, kan regeringen altså ikke støtte forslaget, som det foreligger, fordi det vil være i strid med EU-retten at gennemføre det på den måde, men samtidig håber jeg, at vi i fællesskab kan finde frem til en løsning under udvalgsarbejdet om den problemstilling, der er peget på, og som jeg tror vi alle sammen er enige om at der skal gøres noget i forhold til.
Så endnu en gang tak til Socialdemokratiet for et, synes jeg, udmærket initiativ.